《游五松山观李太白祠堂》
宋代·李纲

大江东南流，鼓柁江水上。薄游五松山，获见谪仙像。

呜呼天宝五，治乱如反掌。兵戈暗中原，豪杰多长往。

谪仙当此时，逸气隘天壤。脱身来江东，缥渺青霞赏。

作诗几千篇，醉笔笼万象。迄今有遗祠，识者共瞻仰。

嗟予岂后裔，愚拙谁复尚。珥笔玉殿螭，谪官闽岭瘴。

荷恩许生还，冒险理归桨。于焉觌仙风，足以慰遐想。

愿言继清芬，何由揖英爽。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。